  Наталья Тетерина Сюресчиос Камбарка ёросысь Костино — Камбарка трассалэсь 5 иськем люкетсэ тупатъяны кутскизы, ивортэ сюресъёсты лэсьтонъя «Ижевское» предприятие. Кызьы пусъемын ивортонын, Кам шур вамен выжез усьтэм бере сюрес вылтӥ ветлӥсьёс тросгес луизы. Со трассалэн техикая куинетӥ категориезлы уг тупа. Соин ик выльдон улсын сюресэз кыкетӥ категориозь вуттозы. «Сюреслэсь вылзэ куштэм бере, улысьтыз 1 метр пала муре кошкись музъем быдэсак воштэмын луоз. Выль инъетэз луолэсь но кӧльылэсь 0,27 метр зӧкта тачкес сӥлэсь но векчи излэсь 0,38 метр зӧкта кык сӥослэсь лэсьтэмын луоз», — верамын сюресъёсты лэсьтӥсь предприятилэн ивортоназ. Инъет вылэ куинь сӥ асфальтобетон вӧлдозы. Ветлон сюресэз 7,5 метрозь паськытатозы, нош урдэсъёссэ — 3,75 метрозь. Со сяна, сюреслэн та люкетаз куинь пролётэн железобетонной выж пуктозы. Солэн кузьдалаез 42,2 метр луоз, нош ветлон пасьталаез — 9 метр. Сюреслэсь выльдэм люкетсэ 2018-тӥ арын 30-тӥ шуркынмонозь усьтыны кулэ. Тегъёс: Камбарка Удмуртия сюресъёс Камваменвыж  